— Йән биргәнгә йүн бирер әле, аллаға шөкөр, былай ҙа хөрт йәшәмәйбеҙ, малайҙар ярҙамдарынан өҙгәндәре юҡ, — ҡарт йәнә һүҙгә ҡыҫылды. Ул ҡыҙмаса булып алғайны инде. — Бына бит тренеры эшкә урынлаштырған. Айына ике мәртәбә аҡса барып алам да эшкә йөрөмәйем, ти. Күпме алаң, тим. Өс йөҙ, ти күҙен дә йоммай. Бына һинеке шуға барып етәме, Тәлғәт? Әллә, донъяны аңламаҫһың, ул аҡсаны колхозда ярты йыл йөрөп тә алып булмай, э был бер айҙа һуға. Тигеҙлек бар тиң инде шунан һуң.